  Виталий Пронин Ёрос библиотекаын ужасьёс сӥё-дано ужрад ортчытозы.Уваос та лыдпусэз паськыт пусйыны дасясько.Ёрос библиотекаын ужасьёс сӥё-дано ужрад ортчытозы. Ӧтёзы покчи лыдӟисьёссэс, соослэсь анай-атайёссэс, нылпи садын, школаын, культура юртын тыршисьёсты. Уваос асьсэлы кузьым но лэсьтӥзы ини: 2014-тӥ арын ужамзэс лыдэ басьтыса, татысь лыдӟиськон юрт республикаысьтымы устоез ёрос нылпи библиотека луиз.- Шумпотӥськомы, тыршеммес дунъязы шуыса, - веранзэ мытэ Уваысь нылпи библиотекалэн кивалтӥсез Зоя Зарипова. - Туннэ нуналлы милям 4 сюрс 500-лэсь трос покчи но пинал лыдӟисьёсмы. Фондамы 26 сюрслэсь трос книгаос, журналъёс-газетъёс. Вордскем нуналамы пусъёмы уката но мыло-кыдо лыдӟиськись пиналъёсмес, кылсярысь, Д. Шишкинэз, А. Возисоваез, М. Пермяковаез, А. Бедринаез. Таукаронъёс сётомы юрттӥсьёсмылы-дышетӥсьёслы: Нина Васильевна Былёвалы, Надежда Ивановна Мухачёвалы, Людмила Аркадьевна Зубаревалы. Та визьнодасьёс нылпиослы пыӵато книгаез яратон но гажан мылкыд. Пусйыны кулэ: кинлэн лыдӟиськизы песянай-песятайёсыз, анай-атаез, сыӵе семьяын пинал но, книгаен эшъяськыса, будэ. 70 ар тырмонмылы сӥзьыса, лыдӟисьёсмы пӧлын ялӥмы вал «Библиотека - выжыысь выжые» конкурс. Тужгес тунсыко эссе гожтӥзы но вормисе потӥзы Уваысь Анастасия Возисова но Ува-Тукляысь Анжелика Костылева.Удмуртиысь национальной библиотека но республикаысьтымы Нациосын ужан политикая министерство пыр ёросъёсысь но гуртъёсысь библиотекаосы анай кылын книгаос вуо. Удмурт кылын 50-лэсь уно бичетъёс но шудонъёс вуизы Уваысь нылпи библиотекае но. Озьы ик татчы лыктэ «Ӟечбур!» газет, «Кизили» журнал, ёросын потӥсь «Даур» газет. «Удмурт дуннелы» но «Кенешлы» уваос гожтӥськиллямтэ.- Удмурт лыдӟисьёсын шуггес - анай кылын книгаосты юасьёс ичи. 4-5 анай-атайёс гинэ дорамы вуыло, удмурт книгаос курыса, - шуэ Зоя Зарипова.Галина Семёнова Теги: гуртбиблиотека Ува  